als_Latn dik_Latn sag_Latn
“Ndarja territoriale sipas variantit të propozuar nga qeveria është antikushtetuese dhe diskriminuese”. Ky është opinioni i ish-kryeministrit Sali Berisha, për hartën e re me 61 bashki që pritet të votohet në parlament. Nëpërmjet një postimi ië Facebook, Berisha vë në dukje se harta është ndërtuar vetëm mbi kriterin elektoral dhe është një pazar banal ku Rama – Meta kanë ndarë Shqipërinë, si plaçkën e tyre elektorale. “Cilido që i hedh një sy hartës Rama – Meta të ndarjes se territorit, konstaton se është shkelur çdo kriter gjeografik, demografik, ekonomik e kulturor dhe se ajo është e ndërtuar vetëm mbi kriterin elektoral dhe diskriminimin krahinor”- shkruan ish-kryeministri. Duke u ndalur në disa shembuj konkretë, Berisha u shpreh se ka mospërputhje gjeografike mes zonave të caktuara. Kështu sipas tij, Tiranës i është bashkëngjitur Shëngjergji me fshatra mbi 40 km larg saj, apo Zall Herri që është përtej Paskuqanit, por jo Paskuqani i “mallkuar” nga qeveria, i cili është vazhdim i saj dhe që pak vite më parë, ka qenë pjesë e saj. “Po kështu, qarku i Beratit me 8 deputetë, është lënë me 5 bashki, kurse Fieri me 16 deputetë është lënë vetëm me 6 bashki. Kulmi i diskriminimit arrin me Qarkun e Tiranës, i cili ka 32 deputetë dhe 1/3 e popullsisë së vendit dhe është lënë vetëm me 4 bashki, pra ka 3 bashki me pak se qarku i Gjirokastrës dhe 1 bashki më pak se qarku i Beratit, apo rreth 5 herë më pak se qarqet Vlorë, Berat, Gjirokastër. Këto së bashku, sjellin në Parlament gjithsej 25 deputetë dhe që janë shpërblyer me 19 bashki”- shkruan Berisha.
als_Latn